Der er skrivestue om offentlig innovation (og tilstødende emner) tirsdag den 19. maj 13:00-16:30.
Det sker hos Center for Offentlig Innovation, KORA, Købmagergade 22, 1. sal. (henvendelse i receptionen), 1150 København K.
## Lad os gøre innovation i det offentlige jordnært og konkret.
Innovation er ikke varm luft, men sprogbrugen kan godt gøre, at den virker sådan. Det sprudler og bobler med innovative løsninger i den offentlige sektor. Men mange løsninger forbliver interne, selvom de har potentiale til at nå længere. Ved at skabe et mere præcist sprog for innovation i det offentlige - der er skabt med og i det offentlige - kan innovationsprocesser fremmes, så chancen bliver større for et godt resultat. Hvis vi skal skabe mere offentlig innovation, er vi altså bedst tjent med at tale klart og tydeligt om, hvad offentlig innovation er.
Den danske Wikipedia fungerer i forvejen som en vidtrækkende platform for vidensøgning. Der er lige nu 194.600 artikler på dansk og Wikipedia bliver meget aktivt brugt som et videndelingssystem. Den kan derfor understøtte og bidrage til at skabe et mere præcist sprog om innovation i det offentlige. Men sådan ser det ikke ud. En simpel søgning på offentlig innovation vil vise, hvor tomt feltet er.
Derfor inviterer Center for Offentlig Innovation til åben skrivestue, hvor målet er at fylde den danske Wikipedia med vigtigt indhold om offentlig innovation.
Alle er velkomne. Det kræver ikke ekspertviden inden for innovation, men blot at man synes at emnet er interessant. Eftermiddagen vil blandt andet byde på oplæg, tekstarbejde og let spisning. Medbring derfor egen laptop, bøger, artikler og andet spændende til skrivestuen og lad os sammen gøre offentlig innovation mere jordnært og konkret.
Tilmelding til Alexander Løchte all@coi.dk inden 11. maj.
Sted: Center for Offentlig Innovation, 1. sal. (henvendelse i receptionen), Købmagergade 22, 1150 KBH K
HUSK at medbringe egen bærbar!
OBS! Vi gør opmærksom på at der ikke er parkeringsfaciliteter.
## Hvad er offentlig innovation?
Offentlig innovation er at gøre noget nyt i den offentlige sektor, der skaber værdi. Stort som småt. Bare det er gennemført og har skabt værdi.
